VLASTNÝ MATERIÁL

Návrh na udelenie súhlasu na prevod prebytočného nehnuteľného majetku štátu podľa zákona  NR SR č. 278/1993 Z.z. o správe majetku štátu v znení neskorších predpisov v súlade s uznesením vlády č. 86 z 31. januára 2007 pre Ministerstvo spravodlivosti SR

Vláda Slovenskej republiky 31. januára 2007 prijala uznesenie č. 86, v ktorom v bode A.2 ukladá ministrom predkladať na rokovanie vlády návrhy na odsúhlasenie prevodov prebytočného nehnuteľného majetku štátu podľa zákona NR SR č. 278/1993 Z.z. o správe majetku štátu v znení neskorších predpisov (ďalej len „zákon o správe majetku štátu“).
 
	 Predmetom prevodu prebytočného nehnuteľného majetku štátu je pozemok, parcela číslo 3267/2, ostatné plochy  o  výmere 24m2, katastrálne územie Staré mesto,                         obec   Bratislava – m. č. Staré mesto, list vlastníctva číslo 2941, nachádzajúca sa na Veternej ul. v Bratislave – m. č. Staré mesto. Nehnuteľný majetok štátu má  v správe  Ministerstvo spravodlivosti SR, ktoré má sídlo na Župnom námestí č. 13, 813 11  v Bratislave. Predmetný pozemok je v súčasnosti využívaný na účely  verejného parkoviska. 
V zmysle ust. § 3 ods. 3 zákona o správe majetku štátu sa majetok štátu, ktorý neslúži a ani v budúcnosti nebude slúžiť správcovi na plnenie úloh v rámci predmetu jeho činnosti alebo v súvislosti s ním, považuje za prebytočný majetok štátu. O prebytočnosti bolo rozhodnuté vedúcim služobného úradu z poverenia štatutárneho orgánu správcu majetku štátu, v zmysle vyššie uvedeného ustanovenia zákona o správe majetku štátu Rozhodnutím o prebytočnom majetku štátu č. 137/2007-43 zo 14. júna 2007. V zmysle zákona o správe majetku štátu bolo vykonané ponukové konanie na bezodplatný prevod majetku štátu medzi štátnymi rozpočtovými a štátnymi príspevkovými organizáciami a pod. O predmetnú nehnuteľnosť neprejavili žiadne oslovené organizácie záujem, preto správca ďalej postupoval v zmysle zákona o správe majetku štátu a dal vyhotoviť súdnoznalecký posudok na prevod vlastníctva majetku štátu a osobitným ponukovým konaním v súlade s ust. § 8a ods. 1 uvedeného zákona ponúkol nehnuteľnosť na odpredaj. Správca uverejnil ponuku v periodickej tlači v zmysle vyššie uvedeného ustanovenia, a to 18. júla 2007 v denníku Hospodárske noviny na strane, 21. júla 2007 v denníku SME a 18. júla 2007 v denníku Pravda.
	Podľa znaleckého posudku č. 127/2007 vypracovaného znalcom Ing. Miloslavom Ilavským zo 4. júla 2007, je všeobecná hodnota prebytočného majetku štátu 200.000, - Sk.  V rámci úspešného osobitného ponukového konania vybral správca najvyššiu cenovú ponuku, a to ponuku spoločnosti Delta D, a.s., so sídlom Panská 15, 811 01 Bratislava, vo výške 700.000,- Sk.
   
	Návrh: previesť prebytočný majetok štátu na základe kúpnej zmluvy uzatvorenej so spoločnosťou Delta D, a.s..